ORDE do 27 de febreiro de 2009 pola que se convocan axudas para a realización de actividades de alfabetización e formación de adultos na Comunidade Autónoma de Galicia durante o ano 2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/03/2009

O Estatuto de autonomía de Galicia, no artigo 31, establece a competencia plena para o regulamento e administración da ensinanza en toda a súa extensión, niveis e graos, modalidades e especialidades, no ámbito das súas competencias e sen prexuízo do disposto no artigo 27 da Constitución e nas leis orgánicas que o desenvolven.
A Lei orgánica 2/2006, do 3 de maio, de educación, establece no seu artigo 66.1 que a educación de persoas adultas ten a finalidade de ofrecer a todos os maiores de dezaoito anos a posibilidade de adquirir, actualizar, completar ou ampliar os seus coñecementos e aptitudes para o seu desenvolvemento persoal e profesional. Así mesmo, no seu artigo 66.2 recolle que as administracións públicas poderán colaborar con outras administracións públicas con competencias na formación de adultos e, en especial, coa Administración laboral, así como coas corporacións locais e os diversos axentes sociais.
A Lei 9/1992, do 24 de xullo, de educación e promoción de adultos, establece no seu artigo 5, entre outras actuacións e programas de acción, a de promover a colaboración das institucións culturais, profesionais, sindicais, empresariais e universitarias.
O Decreto 88/1999, do 11 de marzo, polo que se regula a ordenación xeral das ensinanzas de educación de persoas adultas e os requisitos mínimos dos centros, establece no artigo 2.2 que a Administración educativa promoverá a colaboración das institucións culturais, profesionais, sindicais, entidades e empresas públicas e privadas que realicen actividades paralelas ou estean dispostas a emprendelas co fin de potenciar aquelas accións que conduzan a un mellor desenvolvemento persoal e profesional das persoas adultas e moi especialmente das máis desfavorecidas ou carentes de titulación básica, sobre todo daquelas que por razóns de traballo ou de residencia non poden continuar nos centros ordinarios.
O convenio de colaboración subscrito o 23 de decembro de 2008 entre o Ministerio de Educación, Política Social e Deporte e a Comunidade Autónoma de Galicia para o Plan de apoio á implantación da LOE, prevé actuacións que teñen como finalidade o retorno ao sistema educativo de alumnos que abandonaron a educación secundaria obrigatoria. Tales actuacións desenvolveranse a través de convocatorias públicas dirixidas a concellos e ás institucións privadas sen ánimo de lucro que se acollan ao programa para realizar actividades dirixidas a alumnos de 18 a 24 anos, coa finalidade de formalos para que poidan presentarse ás probas extraordinarias de obtención do título de graduado en educación secundaria.
Á vista dos resultados das convocatorias anteriores, procede continuar co apoio a este tipo de accións, así como iniciar novos proxectos que proporcionen aos cidadáns unha formación básica e profesional que lles permita incorporarse á vida activa, promocionarse profesionalmente ou proseguir os seus estudos.
Por todo isto, esta consellería
DISPÓN:
Primeiro.-Convocar axudas para o desenvolvemento de actividades que teñan como obxectivo alfabetizar ou elevar o nivel de formación básica e cualificación profesional da poboación adulta, que se realicen no período comprendido entre o 1 de xaneiro e o 30 de setembro do 2009, e cuxa duración en ningún caso debe ser inferior a seis meses e nos que se desenvolvan un mínimo de 240 horas.
Segundo.-As actividades para as que se poderá solicitar axuda son:
a) Actividades dirixidas a persoas adultas que non dominan as técnicas instrumentais elementais, sendo o seu obxectivo dotalas dos coñecementos, destrezas, habilidades e técnicas imprescindibles que lles faciliten a súa promoción persoal, social e laboral, así como a continuidade noutros procesos formativos. Estas ensinanzas estrutúranse en dous niveis (Nivel I e II) en función das características e necesidades das persoas que as cursarán e están reguladas na Orde do 24 de xuño de 2008 (DOG do 23 de xullo).
b) Preparación do alumnado, de 18 a 24 anos de idade, para que poida obter o título de graduado en educación secundaria mediante a presentación ás probas extraordinarias que convoca anualmente a Dirección Xeral de Formación Profesional e Ensinanzas Especiais nos meses de xuño e setembro, ou mediante a matriculación do alumnado na modalidade a distancia da educación secundaria de persoas adultas.
c) Preparación do alumnado de máis de 24 anos de idade, para que poida obter o título de graduado en educación secundaria mediante a presentación ás probas extraordinarias que convoca anualmente a Dirección Xeral de Formación Profesional e Ensinanzas Especiais nos meses de xuño e setembro, ou mediante a matriculación do alumnado na modalidade a distancia da educación secundaria de persoas adultas.
Entenderase por actividade o conxunto de accións deseñadas baixo un mesmo proxecto para un grupo de 30 alumnos como máximo. Cando o número de alumnos para o mesmo proxecto estea comprendido entre 31 e 60, poderá solicitarse como dúas actividades diferentes.
Terceiro.-A esta convocatoria poderán concorrer, en réxime competitivo, as corporacións locais e as institucións privadas sen ánimo de lucro legalmente constituídas da Comunidade Autónoma de Galicia.
Cuarto.-O importe total das axudas económicas efectuarase con cargo aos conceptos orzamentarios 09.03.422H.460.0 e 09.03.422H.481.0 da Dirección Xeral de Formación Profesional e Ensinanzas Especiais, ata un total de 562.880,00 , desagregado da seguinte forma: 458.880,00  na aplicación 09.03.422H.460.0 e 104.000,00  na aplicación 09.03.422H.481.0.
A contía máxima da axuda por actividade non poderá ser maior de 6.000 euros e en ningún caso se concederá subvención para máis de dúas actividades a unha mesma entidade solicitante.
Do orzamento total destinado á concesión das axudas o Ministerio de Educación, Política Social e Deporte cofinancia as actividades de formación dirixidas ao alumnado de 18 a 24 anos coas achegas seguintes: 88.880,00  na aplicación 09.03.422H.460.0 e 24.000,00  na aplicación 09.03.422H.481.0. As actividades cofinanciadas inclúense nas actuacións do programa operativo do Fondo Social Europeo que o Ministerio de Educación, Política Social e Deporte desenvolve.
O importe das axudas concedidas en ningún caso poderá ser de tal contía que, illadamente ou en concorrencia con subvencións ou axudas doutras administracións ou doutros entes públicos ou privados, nacionais ou internacionais, supere o custo da actividade que vai desenvolver o beneficiario ou, se é o caso, a porcentaxe máxima do investimento subvencionable que legalmente se estableza.
Quinto.-Para a concesión da axuda será requisito indispensable contar cun número comprendido entre 15 e 30 alumnos por actividade no momento do inicio desta. Non obstante, cando existan razóns que o xustifiquen, a Dirección Xeral de Formación Profesional e Ensinanzas Especiais poderá autorizar, excepcionalmente, que o número sexa menor de 15 alumnos naquelas localidades con pouca poboación e que non teñan oferta educativa dirixida ás persoas adultas.
Sexto.-As solicitudes serán presentadas polo titular ou representante legal da entidade solicitante, por duplicado, no rexistro xeral da Xunta de Galicia, edificio administrativo de San Caetano, s/n, ou nos lugares que determina o artigo 38.4 da Lei 30/1992, do 26 de novembro, de réxime xurídico das administracións públicas e de procedemento administrativo común, no prazo dun mes contado a partir do día seguinte ao da publicación desta orde no Diario Oficial de Galicia.
De conformidade co artigo 20 da Lei 9/2007, do 13 de xuño, de subvencións de Galicia, a presentación da solicitude de concesión de axuda ou subvención polo interesado levará consigo a autorización á Dirección Xeral de Formación Profesional e Ensinanzas Especiais para recadar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, se fose necesario; igualmente levará implícita a autorización para o tratamento necesario dos datos básicos dos beneficiarios e da súa publicación na páxina web da Consellería de Educación e Ordenación Universitaria, así como para figurar no rexistro público de axudas, subvencións e convenios. O dito rexistro será de acceso público por procedementos informáticos, nos termos previstos na Lei 30/1992, do 26 de novembro, de réxime xurídico das administracións públicas e do procedemento administrativo común, e na Lei orgánica 15/1999, do
17 de decembro, de protección de datos de carácter persoal.
Sétimo.-As solicitudes axustaranse ao modelo establecido no anexo I e irán acompañadas dun proxecto e orzamento de cada actividade, tamén por duplicado, conforme o anexo II.
Así mesmo, xuntarán a documentación que se indica a continuación:
-Declaración de conxunto de todas as solicitudes efectuadas ou concedidas para este mesmo proxecto das distintas administracións públicas competentes.
-Declaración responsable de que os beneficiarios non incorren nos supostos previstos nos puntos 2 e 3, do artigo 10 da Lei 9/2007, do 13 de xuño, de subvencións de Galicia.
-Certificación bancaria da conta corrente a nome da entidade local e, se é o caso, do titular ou representante legal da institución privada solicitante, na que desexe que se lle ingrese o importe da subvención.
-Listaxe de alumnos por actividade e fotocopia do seu DNI.
Oitavo.-Os datos que figuran na solicitude, nos documentos e informacións que a acompañan, serán tidos en conta para a avaliación das peticións que se efectuará conforme aos criterios establecidos no apartado noveno desta orde.
Calquera alteración que se produza nos datos antes citados deberá ser comunicada polo solicitante á devandita dirección xeral.
A Dirección Xeral de Formación Profesional e Ensinanzas Especiais poderá requirir do solicitante cantos documentos e aclaracións considere necesarios para completar o expediente, e tamén poderá dispoñer que se leven a efecto as comprobacións oportunas dos datos achegados polos peticionarios.
Noveno.-Baixo a presidencia do titular da dirección xeral de Formación Profesional e Ensinanzas Especiais constituirase unha comisión de selección encargada de valorar as solicitudes presentadas.
A dita comisión estará integrada por:
­O subdirector xeral de Ensinanzas Especiais e Formación Permanente.
­O xefe do servizo de Xestión Económica e Educación de Adultos.
­Catro inspectores correspondentes aos servizos provinciais da Inspección Educativa.
­Dous funcionarios da Dirección Xeral de Formación Profesional e Ensinanzas Especiais, un deles actuará como secretario con voz e sen voto.
A comisión poderá dispoñer a constitución dunha subcomisión técnica especializada só para os efectos de colaborar na valoración dos proxectos presentados.
Para a baremación e ordenación prioritaria dos proxectos de cada unha das actividades, teranse en conta os seguintes criterios:
a) Calidade do proxecto, de acordo coa súa descrición no anexo II: ata 60 puntos en total, distribuídos así:
-Adecuación dos obxectivos e contribución ao logro das competencias básicas: ata 20 puntos.
-Propiedade dos contidos: ata 20 puntos.
-Riqueza e coherencia das actividades propostas: ata 20 puntos.
b) Que a actividade se realice en concellos en que non exista unha oferta formativa de educación de persoas adultas en centros públicos ou que, existindo esta, non cubra os obxectivos propios da actividade valorada: 20 puntos.
c) Actividade dirixida a colectivos con risco elevado de exclusión social ou con especial dificultade de inserción profesional, entre os que se encontran os inmigrantes: 20 puntos.
Aos proxectos que acaden unha puntuación por actividade de 85 ou máis puntos, concederáselles unha axuda de 6.000 . Aos que acaden unha puntuación comprendida entre 70 e 84 puntos, 4.500 . Aos que acaden unha puntuación comprendida entre 50 e 69 puntos, 3.500 .
Aqueles proxectos que non acaden unha puntuación mínima de 49 puntos por actividade quedan excluídos.
En función das puntuacións asignadas e os importes correspondentes, a comisión elaborará dúas listas priorizadas, unha para as corporacións locais e outra para as asociacións sen ánimo de lucro. Dadas as limitacións orzamentarias establecidas na orde, poden quedar sen subvención entidades que acadasen máis da puntuación mínima.
Décimo.-A comisión de selección elaborará a proposta de adxudicación das subvencións e elevaraa á persoa titular da Consellería de Educación e Ordenación Universitaria, quen resolverá o que proceda.
Contra esta resolución, que se publicará no DOG e na páxina web www.edu.xunta.es/ea, os interesados poderán interpoñer recurso potestativo de reposición perante a persoa titular da Consellería de Educación e Ordenación Universitaria no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contecioso-administrativa.
Na referida resolución indicarase que actividades se inclúen nas actuacións do programa operativo do Fondo Social Europeo do Ministerio de Educación, Política Social e Deporte.
As solicitudes entenderanse denegadas de non ditarse resolución expresa no prazo de seis meses contados desde a publicación desta orde.
Décimo primeiro.-As axudas concedidas en cada caso irán destinadas a sufragar os gastos de persoal que, como mínimo, alcanzarán o 75% do importe total da axuda concedida, e os gastos de funcionamento xerados polo proxecto, que non superarán o 25% do importe total da subvención. Deste 25% permitido para gastos de funcionamento, arbitrarase a distribución de gastos de forma que un 20% teña a finalidade de gastos de materiais didácticos (textos e materiais dun só uso e materiais funxibles) e un 5% para outros gastos. No caso de que a actividade se realice na duración prevista e que, por razóns xustificadas, os gastos de persoal resulten menores do 75% da axuda concedida, a Consellería de Educación e Ordenación Universitaria poderá modificar a resolución da concesión da axuda asignando un novo importe, que será menor do concedido inicialmente e resultado de aplicarlle unha redución nos gastos de funcionamento na mesma porcentaxe que a redución dos gastos de persoal.
As axudas aboaranse unha vez rematada a actividade e logo da presentación, da memoria de actividades, de acordo co establecido no punto décimo primeiro desta orde e da xustificación económica, de acordo co establecido no artigo 28 da Lei 9/2007, do 13 de xuño, de subvencións de Galicia, achegando a documentación seguinte:
a) Certificación de percibir ou non outras axudas e subvencións para a finalidade subvencionada.
b) Certificación de que se cumpriron as actividades e se realizaron os investimentos para as que se concedeu a axuda.
c) Para xustificar os gastos de docencia deberán enviarse copias compulsadas dos contratos visados pola oficina de emprego correspondentes ao persoal laboral contratado para impartir as actividades. Ao dito contrato acompañaranse as copias compulsadas das nóminas e dos TC da Seguridade Social facendo unha relación destas en que figuren os seguintes datos: mes, importe líquido da nómina, IRPF, importe da Seguridade Social con cargo ao traballador e con cargo á empresa, e importe total. Tamén se incluirán os xustificantes de pagamento das nóminas e dos TC.
d) Para xustificar os gastos de fucionamento deberán presentarse as facturas orixinais ou fotocopias debidamente dilixenciadas, a nome do concello ou asociación, figurando o NIF ou CIF correspondente e o IVE, así como os xustificantes de pagamento. No caso de gastos compartidos, deberanse presentar fotocopias compulsadas das facturas ou recibos, reflectindo neles o importe e a porcentaxe imputada destes, e irán acompañados do criterio utilizado para a dita imputación. Non se admitirán aquelas facturas que non estean debidamente cubertas ou presenten riscadas e sinais de corrección. Farase, tamén neste punto, unha relación de todas as facturas presentadas recollendo os seguintes datos: provedor, número e data da factura, concepto, importe factura, importe imputado e data de pagamento.
No caso dos concellos que realicen actividades que non se inscriban en actuacións do programa operativo do Fondo Social Europeo do Ministerio de Educación, Política Social e Deporte poderán, de acordo co punto 5 do artigo 28 da citada Lei 9/2007, do 13 de xuño, xustificar os gastos de docencia e funcionamento a que se refiren os puntos c) e d) mediante unha certificación da intervención, ou do órgano que teña atribuídas as facultades de control, na que se faga constar a toma de razón en contabilidade, así como do cumprimento da finalidade para a que foi concedida a axuda e da aplicación dos fondos destinados para tal efecto.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Para aquelas subvencións que non superen o importe de 6.000 euros, poderá acordarse, no momento da concesión, un anticipo de pagamento de ata un 80%. Aquelas que superen os 6.000 euros poderán percibir ata un 10%, logo de aceptación da subvención e certificación por parte da entidade de ter comezadas todas as actividades. Así mesmo, xuntarase por parte das entidades solicitantes, copia da convocatoria das actividades mediante algún dos seguintes sistemas: a través de medios de comunicación, folletos informativos, carteis, bandos, anuncios, e relación nominal dos alumnos matriculados co seu DNI.
O 20 % ou 90% restante, segundo o caso, librarase unha vez finalizada e xustificada a actividade.
Duodécimo.-As entidades que obteñan axudas no marco desta convocatoria comprométense a:
-Facer publicidade da convocatoria mediante carteis, bandos, anuncios en medio de comunicación. Neles deberán figurar os logos aos que se refire o punto décimo cuarto desta orde.
-Gratuidade das actividades.
-Xestión directa do proxecto subvencionado non admitíndose a cesión ou subcontratación para o seu desenvolvemento.
-Iniciar as actividades de acordo coa temporalización establecida independentemente da data de concesión da axuda.
-Remitir, xunto coa memoria final, unha relación nominal de asistentes onde figure nome e apelidos, número do DNI, data de nacemento, enderezo, teléfono e estudos cursados.
-Contratar o persoal laboral para impartir as ensinanzas obxecto da subvención. O contrato debe estar visado pola oficina pública de emprego. O profesorado contratado terá a titulación requirida pola normativa vixente para impartir as ensinanzas correspondentes.
-Cumprir o establecido nesta orde e a normativa laboral que lle sexa de aplicación.
-Establecer un rexistro de solicitudes do alumnado que quere facer o curso.
-Establecer un rexistro de asistencia.
-Comunicar o número real de participantes e as baixas e as altas que se produzan.
-Realizar unha ficha de avaliación inicial de cada alumno.
-Abrir un rexistro de avaliación de cada alumno conservando as probas escritas e os traballos realizados.
-Comunicar ao interesado os resultados das avaliacións realizadas mediante un boletín de cualificacións.
-Facilitar a programación de aula do profesor e criterios de avaliación empregados.
-Facilitar canta información demande a Dirección Xeral de Formación Profesional e Ensinanzas Especiais.
-Facilitar toda a información que sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
-Facilitar toda a información e documentación que sexa requirida pola autoridade de xestión, certificación ou auditoría do Fondo Social Europeo no caso de beneficiarios que desenvolvan actividades que se inscriban nas actuacións do programa operativo do Fondo Social Europeo do Ministerio de Educación, Política Social e Deporte.
Décimo terceiro.-As entidades subvencionadas quedan obrigadas a presentar, antes do 14 de novembro de 2009, unha memoria detallada do seu desenvolvemento. A non presentación desta no prazo establecido poderá dar lugar á modificación da resolución de concesión da axuda.
Para a elaboración da memoria seguirase o seguinte guión:
1. Actividade desenvolvida:
-Tipo de actividade.
-Nº de alumnos iniciais.
-Nº de alumnos que abandonaron a actividade.
-Nº de alumnos propostos para probas e tipo de probas.
-Relación de alumnos que aprobaron.
-Relación de alumnos que participaron na actividade con DNI.
-Relación de profesores participantes na actividade con DNI.
2. Poboación a que se dirixiu a actividade, con matización da situación económica e educativa. Achegarase copia da convocatoria da actividade (a través de medios de comunicación, folletos informativos, carteis, bandos, anuncios).
3. Breve descrición do desenvolvemento da actividade facendo fincapé nos obxectivos propostos e nos obxectivos acadados.
4. Temporalización (datas de inicio e remate, horario semanal, duración total en horas da actividade).
5. Incidencias na planificación inicial xurdida durante o seu desenvolvemento.
6. Resultados da avaliación.
Décimo cuarto.-Na publicidade, propaganda, convocatoria e nos lugares onde se realicen as actividades formativas figurará que estas están financiadas pola Xunta de Galicia, Consellería de Educación e Ordenación Universitaria, e aparecerá o seu logo; e ademais as actividades que se inclúan nas actuacións do programa operativo do Fondo Social Europeo do Ministerio de Educación, Política Social e Deporte deberá figurar o logo do Fondo Social Europeo e o logo institucional do Ministerio de Educación, Política Social e Deporte e a mención expresa Programa cofinanciado polo Ministerio de Educación, Política Social e Deporte. Ademais, quedará constancia explícita do dito cofinanciamento nos documentos, folletos, certificados e publicacións que se realicen con motivo da realización da actividade formativa.
Décimo quinto.-A Dirección Xeral de Formación Profesional e Ensinanzas Especiais realizará o seguimento dos proxectos subvencionados a través dos servizos provinciais da Inspección Educativa. Para facer ese seguimento a Inspección Educativa realizará as visitas que estime necesarias (sendo preceptivo realizar dúas como mínimo). Nas visitas comprobarase que o desenvolvemento das actividades se axusta á programación subvencionada e, unha vez finalizado o seguimento, elaborarase un informe que servirá para a posterior avaliación de todas e cada unha das actividades.
Décimo sexto.-Procederá o reintegro, total ou parcial, da subvención percibida e dos xuros de demora devengados desde o momento do seu pagamento nos casos a que fai referencia o artigo 33 da Lei 9/2007, do 13 de xuño. O procedemento de reintegro farase de acordo co artigo 37 e seguintes desa mesma lei.
Décimo sétimo.-Facúltase expresamente a Dirección Xeral de Formación Profesional e Ensinanzas Especiais para adoptar os actos e medidas necesarias para o desenvolvemento desta orde.
Décimo oitavo.-Contra esta orde cabe interpoñer recurso contencioso-administrativo perante o Tribunal Superior de Xustiza de Galicia.
Décimo noveno.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de febreiro de 2009.
Laura Sanchez Piñón
Conselleira de Educación e Ordenación
Universitaria
Ver referencia pdf "04700D007P052.PDF"
ANEXO I
Ver referencia pdf "04700D007P052.PDF"